送陰次公赴榮州學官
作者：李流謙
朝代：宋

paragraphs: 撐腸萬卷不救饑，書生何苦攻書爲。
如烹太牢飲醇酒，無此肝肺無由知。
陰侯把筆耕六籍，短檠熒熒照頭白。
又携束書作官去，此生此債寧終極。
大州小州疲征輸，文書急急如駡奴。
家無二頃歸未可，泮宮水冷樂有餘。
使君喜士比金玉，知子姓名吾所屬。
定當屣履迎王符，勿憂廣文飯不足。